‘Koöperasiestories’, ŉ gehoorgunsteling, nou in Bellville en Pretoria te sien | Maroela Media
Die verhoogproduksie van PG du Plessis se geliefde verhale was ŉ groot gehoorgunsteling by die KKNK en is nou binnekort in die Bellville Burgersentrum en die Atterbury-teater in Pretoria te sien.
Du Plessis se bekende verhale speel af in ŉ kleindorpse omgewing en in ŉ vorige era, maar eie aan al sy werk is die karakters en hulle probleme tydloos. Die gehoor herken hulle in die skynheiligheid, geskinder en onderlinge twis van die karakters. Onderliggend bly egter die deernis. Dis volksteater, vol lag en ŉ bietjie traan.
Marion Holm, bekend vir haar solovertonings, is saam met Chris van Niekerk, Margit Meyer-Rödenbeck (Dowwe Dolla), die veelsydige Wessel Pretorius en Carel Nel te sien in die rolverdeling.
Van Niekerk het jare gelede in die TV-produksie van Koöperasiestories die rol van die “kakkerlak-ondersoeker” vertolk. Volgens hom is dit “werklik ŉ eer om dié keer in die verhoogproduksie in die briljante Emgee Pretorius se voetspore te volg en die rol van die amper siniese Veldsman te vertolk”.
Koöperasiestories is by die Bellville Burgersentrum te sien van 2 – 14 Mei. Kaartjies kan hier gekoop word. Die produksie maak ook ŉ draai in Pretoria by die Atterbury-teater van 18 – 21 Mei. Koop jou kaartjie hier.
Wonderlik! Ek’s baie bly ons gaan dit innie Transvaal ook te siene kry!
Leef (die oorspronklike) Tant Mietie; Marie Pentz, nog?